Holger K. Nielsen (SF), 2010-05-25:
Der er jo ikke faldet så meget ros ned over en række af de aktiviteter, vi har set fra ministerens side, men der skal roses her, når der er grund til det, for det er faktisk vigtigt, at vi fra dansk side får en højere profil på det her område, sådan som man faktisk specielt har haft det i Norge, men også i Sverige.
Den norske regering har haft en overordentlig aktiv tilgang til hele det her område.
Norske politikere er meget engagerede i hele debatten om NPT-konferencen.
Den svenske regering er det sådan set også.
Der var f.eks. en meget interessant artikel i New York Times her i vinter, i februar, en fælles artikel af Carl Bildt og Radek Sikorski, den polske udenrigsminister, hvor de begge to advokerede for, at man begynder at se på de taktiske atomvåben i Europa – de taktiske atomvåben, som USA stadig væk har i Europa, og som er et levn fra den kolde krig.
Det er et spørgsmål, som også den nye tyske udenrigsminister har taget op sammen med andre europæiske lande.
Det er foregået inden for NATO, og der forstod jeg, at den danske regering ikke har støttet det initiativ.
Jeg er meget uforstående over for det, og jeg må sige, at det er fuldstændig rigtigt set af både Carl Bildt, Jonas Gahr Støre og Westerwelle, at når man nu har det momentum, som ministeren så rigtigt siger der er i øjeblikket, bør man også se på disse levn fra den kolde krig i form af de taktiske atomvåben, der er placeret på europæisk jord.
Men det er rigtigt, at NPT-konferencen – nej, jeg vil starte med at sige, at det er rigtigt, at START-aftalen var et vigtigt skridt.
Sådan som jeg vurderer det, er der svagheder ved den, men det vigtige ligger i, at parterne nu tager det her alvorligt igen, hvor der tidligere har været stilstand i hele det her spørgsmål, fordi vi har været optaget af mange andre ting.
Verdensoffentligheden har været optaget af terrorproblemet, failed states-problemet – problemet med ustabile stater – så hele atomspørgsmålet har spillet en meget lille rolle.
Men som jeg også påpegede, er det sådan set på mange måder lige så farligt og måske farligere i dag, end det var under den kolde krig.
Under den kolde krig havde man, om jeg så må sige, forudsigelige aktører, man havde en direkte telefonlinje mellem den sovjetiske leder og den amerikanske leder, og hvis der var misforståelser på vej, havde man mulighed for at afværge dem.
Og derfor er det vigtigt, at det bliver taget op.
Og det er vigtigt, at NPT-konferencen bliver en succes.
Ud fra de meldinger, jeg har fået, er det meget vanskeligt at få de eksisterende NPT-atomstater, dem, som har lov til at have atomvåben – for at bruge det udtryk – til at acceptere bindende mål for deres nedrustning.
For man kan sige, at NPT-traktaten jo bygger på to hovedhjørnestene, dels på, at kun de eksisterende stater må have atomvåben, og at andre ikke må, dels på, at disse eksisterende stater skal nedruste.
Derfor er der ingen vej udenom: Hvis vi vil forhindre, at Iran får atomvåben, hvis vi vil forhindre, at Nordkorea får atomvåben, hvis vi vil forhindre, at atomvåben spredes til disse uforudsigelige aktører, er de eksisterende atomlande nødt til at gå foran, som det også er en forudsætning i hele NPT-traktaten.
Der håber jeg på, at den danske regering og ministeren kan fortælle lidt mere om, hvordan det konkret går på konferencen, og at man er med til at lægge pres på de etablerede atomstater.
Et område, som også blev nævnt, og som jeg selv synes er vigtigt at få diskuteret, er det, man kalder den såkaldte brændselsbank.
Det vil sige, at man får en internationalisering af hele spørgsmålet om atomart brændsel.
Det er der, hvor IAEA har haft enorme vanskeligheder ved at gå ind og kontrollere det korrekt.
Den eneste reelle løsning på det er, at hele området med levering af nukleart brændsel overlades til IAEA, så man har en sikkerhed for, at det leveres under betryggende vilkår.
Der er ikke mere tid her, så jeg skal på vegne af SF, Venstre, Socialdemokraterne, Dansk Folkeparti, Det Konservative Folkeparti, Det Radikale Venstre og Enhedslisten fremsætte følgende: Forslag til vedtagelse
Folketinget opfordrer regeringen til - at videreføre bestræbelserne på at skabe enighed på den igangværende gennemgangskonference om et fremadrettet slutdokument med konkrete målsætninger - at udnytte de muligheder, det nuværende momentum giver, og sikre en aktiv dansk profil på nedrustnings- og ikkespredningsområdet.«